ΚΑΝΟΝΙΣΜΟΣ (ΕΚ) αριθ. 553/95 ΤΗΣ ΕΠΙΤΡΟΠΗΣ της 13ης Μαρτίου 1995 για τροποποίηση του κανονισμού (ΕΚ) αριθ. 3223/94 σχετικά με τις λεπτομέρειες εφαρμογής του καθεστώτος κατά την εισαγωγή οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και από τον κανονισμό (ΕΚ) αριθ. 3290/94 (2), και ιδίως το άρθρο 23 παράγραφος 2,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1993 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΚ) αριθ. 150/95 (4), και ιδίως το άρθρο 3 παράγραφος 3,

τον κανονισμό (ΕΚ) αριθ. 3311/94 του Συμβουλίου της 20ής Δεκεμβρίου 1994 για την παράταση κατά ένα μήνα της εφαρμογής των διατάξεων του αγρονομικού καθεστώτος που ισχύει στις 31 Δεκεμβρίου 1994 για τον καθορισμό των γεωργικών ισοτιμιών των νέων κρατών μελών (5), και ιδίως το άρθρο 1 δεύτερο εδάφιο,

Εκτιμώντας:

ότι πρέπει να καθοριστούν και να τροποποιηθούν ορισμένες διατάξεις του κανονισμού (ΕΚ) αριθ. 3223/94 της Επιτροπής (6)- ότι πρέπει να ορισθεί η έννοια του "εισαγωγέα" με βάση τον κανονισμό (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (7), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και να συμπληρωθεί ο κατάλογος των αντιπροσωπευτικών αγορών που αναφέρονται στο άρθρο 3-

ότι κατ' αποκοπή ποσό των 5 Ecu που αναφέρεται στο άρθρο 4 παράγραφος 1 του κανονισμού (ΕΚ) αριθ. 3223/94 εκφράζεται χωρίς να ληφθεί υπόψη ο συντελεστής διορθώσεως 1,207509 ο οποίος επηρεάζει τη γεωργική ισοτιμία έως τις 31 Ιανουαρίου 1995- ότι πρέπει, συνεπώς, σ' αυτό το κατ' αποκοπή ποσό να εφαρμοσθεί από την 1η Ιανουαρίου 1995, η παρέκκλιση που προβλέπεται στον κανονισμό (ΕΚ) αριθ. 3311/94-

ότι είναι αναγκαίο να προβλεφθεί ότι τα αριθμητικά στοιχεία, βάσει των οποίων συστήνεται η εγγύηση, είναι όμοια με τα αριθμητικά στοιχεία που αναφέρονται στον κανονισμό (ΕΟΚ) αριθ. 2913/92 και τούτο από 1ης Ιανουαρίου 1995-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 3223/94 τροποποιείται ως εξής:

1. Στο άρθρο 1 προστίθεται το ακόλουθο νέο εδάφιο:

"Κατά την έννοια του παρόντος κανονισμού νοείται ως "εισαγωγέας" ο διασαφιστής κατά την έννοια του άρθρου 4 σημείο 18 του κανονισμού (ΕΟΚ) αριθ. 2913/92."

2. Στο άρθρο 3 παράγραφος 1, η πέμπτη και η όγδοη περίπτωση αντικαθίστανται από το ακόλουθο κείμενο:

"- Βασίλειο της Ισπανίας Μαδρίτη, Βαρκελώνη, Σεβίλλη, Μπιλμπάο, Σαραγόσσα, Βαλέντσια

- Ιταλική Δημοκρατία Μιλάνο, Μπολώνια".

3. Στο άρθρο 4 παράγραφος 1 προστίθεται το ακόλουθο νέο εδάφιο:

"Το κατ' αποκοπή αυτό ποσό εκφράζεται χωρίς να ληφθεί υπόψη ο συντελεστής διορθώσεως 1,207509 που εφαρμοζόταν στη γεωργική ισοτιμία έως τις 31 Ιανουαρίου 1995."

4. Στο άρθρο 5, παράγραφος 1 στοιχείο α) το δεύτερο εδάφιο αντικαθίσταται από το ακόλουθο κείμενο:

"Εάν οι τιμές που αναφέρονται ανωτέρω είναι ανώτερες κατά πλέον του 8 % από την κατ' αποκοπή αξίας κατά την εισαγωγή, ο εισαγωγέας πρέπει να καταθέσει την εγγύηση που αναφέρεται στο άρθρο 248 παράγραφος 1 του κανονισμού (ΕΟΚ) αριθ. 2454/93. Για το σκοπό αυτό, το ποσό των δασμών κατά την εισαγωγή στο οποίο δύνανται να υπόκεινται οριστικώς τα εμπορεύματα, είναι το ποσό των δασμών που θα είχε πληρωθεί αν η ταξινόμηση είχε πραγματοποιηθεί με βάση την αντίστοιχη κατ' αποκοπή αξία."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι διατάξεις των σημείων 3 και 4 του άρθρου 1 εφαρμόζονται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Μαρτίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 118 της 20. 5. 1972, σ. 1.

(2) ΕΕ αριθ. L 349 της 31. 12. 1994, σ. 105.

(3) ΕΕ αριθ. L 387 της 31. 12. 1992, σ. 1.

(4) ΕΕ αριθ. L 22 της 31. 1. 1995, σ. 1.

(5) ΕΕ αριθ. L 350 της 31. 12. 1994, σ. 1.

(6) ΕΕ αριθ. L 337 της 24. 12. 1994, σ. 66.

(7) ΕΕ αριθ. L 302 της 19. 10. 1992, σ. 1.